En virksomhedsejer fra Nørresundby er frustreret. Hans eneste ansatte har været sendt hjem med lønkompensation fra staten på grund af Covid 19-krisen, men samtidigt bliver hans firma opkrævet et gebyr fra Staten, fordi han ikke har ansat en praktikant.

Carsten Juul har i 16 måneder været alene på skansen i sit speditionsfirma CJ Tank Logistics ApS i Nørresundby. Firmaet havde tidligere en mand ansat, men det satte Covid 19-krisen en midlertidig stopper for. -	Jeg har været tvunget til at sende min ansatte hjem med lønkompensation, fordi vores aktiviteter faldt under krisen. Det har da været hårdt, men jeg har måtte klare opgaverne alene pga. situationen, siger Carsten Juul. Men samtidigt med, at Staten har ydet støtte i form af lønkompensation har CJ Logistics fået opkrævninger - en slags strafgebyr, fordi han ikke har ansat en praktikant i sit firma. Et såkaldt Praktikplads-AUB-bidrag, der skal sikre flere praktikpladser i virksomhederne. -	Når Staten anerkender, at mit firma ikke har beskæftigelse til én ansat pga. Covid 19-krisen, så er det helt ulogisk, at jeg bliver afkrævet et gebyr eller får en bøde, fordi jeg ikke har ansat en praktikant. Jeg havde jo aldrig sendt en mand hjem, hvis der var arbejde til flere, siger Carsten Juul. Nordjysk politiker efterlyser smidighed fra ministeriet Det nordjyske folketingsmedlem Preben Bang Henriksen, Venstre, vil nu rejse sagen overfor erhvervsminister Simon Kollerup. -	I en tid hvor der ikke er noget at lave, hvor en virksomhed sender sin eneste ansatte hjem,  ja der kvitteres der med en bøde til virksomheden,  fordi de ikke har ansat en elev. Det er efter min opfattelse helt grotesk, siger Preben Bang Henriksen. Carsten Juul har været tilfreds med at få lønkompensation til sin ansatte, og han er også indforstået med sin pligt til at uddanne nye speditører. -	Jeg har fuld forståelse for, at vi skal oprette praktikpladser, og jeg har også selv uddannet min ansatte efter praktik i min virksomhed. Jeg vil gerne ansætte en lærling og gør det også, så snart jeg har muligheden, men det kræver at der er aktiviteter i firmaet, siger Carsten Juul. Preben Bang Henriksen efterlyser smidighed fra Staten, så de virksomheder, der har fået lønkompensation slipper for opkrævninger pga. den særlige situation. -	Umiddelbart vil det være en relativ  let opgave at registrere de virksomheder, som har sendt ansatte hjem  under den her ordning og samtidigt friholde dem fra praktikpladskravet, siger Preben Bang Henriksen. CJ Tank Logistics har lige nu 30 tankbiler i gang på de europæiske landeveje. Firmaets eneste ansatte – og tidligere elev  begynder på job igen efter sommerferien. Carsten Juul tror på fremtiden, men han er irriteret over sagen. -	Jeg synes jo i forvejen, vi har været pressede, og at man nu sparker på nogen, der ligger ned, siger Carsten Juul. Dansk Industri ser ikke stort problem Personalejuridisk chef, advokat, DI,  Søren Dupont Dall har sendt TV2 Nord disse bemærkninger til vores omtale af sagen. •	Der er tale om to regelsæt, der i princippet intet har med hinanden at gøre. Praktikplads-AUB skal sikre, at der kommer flere praktikpladser, og der er ikke tale om en ”bøde”, men et bidrag, hvis man har faglærte ansat uden at have praktikpladser. •	Der er formentlig virksomheder, der skal betale Praktikplads-AUB-bidrag, og som har fået lønkompensation, men vi har ikke umiddelbart fået henvendelser herom. •	Ved siden af dette praktikplads-AUB-bidrag opkræves virksomhederne også det almindelige AUB-bidrag (for alle ansatte). Opkrævning af Praktikplads-AUB-bidrag og AUB-bidrag (og givet vis også andre bidrag) er en konsekvens af, at medarbejderne under hjemsendelse med lønkompensation betragtes som ansatte, idet de får løn. Alle virksomheder er omfattet af AUB-reglerne (det er dog kun virksomheder med erhvervsuddannede, som betaler bidrag til Praktikplads-AUB).